नई दिल्‍ली: कर्नाटक की जनता ने विधानसभा चुनाव में खंडित जनादेश दिया है. बीजेपी 104 सीटों के साथ सबसे बड़े दल के रूप में उभरी है, लेकिन बहुमत से 8 सीटें दूर रह गई. वहीं कांग्रेस को 78 और जेडीएस को 38 सीटें मिली हैं. यह चुनावी समीकरण काफी कुछ गोवा, मणिपुर और मेघालय विधानसभा चुनाव के नतीजों से मिलते-जुलते हैं. तीनों राज्‍यों में कांग्रेस सबसे बड़े दल के रूप में उभरी थी. गोवा में कांग्रेस को 17, मणिपुर में 28 और मेघालय में 21 सीटें मिली थीं. लेकिन तीनों ही राज्‍यों में वह सरकार बना पाने में विफल रही. यहां बीजेपी गठबंधन धर्म निभाकर सरकार बना ले गई. अब यह राज्‍यपाल के विवेक पर निर्भर करता है कि वह सबसे बड़े दल के रूप में बीजेपी को सरकार बनाने के लिए बुलाते हैं या कांग्रेस-जेडीएस गठबंधन को मौका देते हैं.